
           Община Момчилград
           Област Кърджали

            Адрес: Момчилград 6800, ул.”26-ти декември” № 12, тел. 03631 / 78-41, факс 03631 / 78-49, е-mail: obshtina@mg.link.bg
ОТЧЕТ
 НА ОБЩИНСКИ ПЛАН ЗА МЛАДЕЖТА ЗА 2024 Г.
Общинският план за младежта е подготвен в изпълнение на чл. 15, ал. 4 от глава Втора на Закона за младежта в сила от 20.04.2012 г. и Националната стратегия за младежта 2021-2030 г. В заложените дейности от плана са обхванати подрастващите и млади хора до 29 г. без оглед на тяхната расова, етническа, национална, социална или културна принадлежност. За постигане на поставените цели са осъществени дейности по тематични области, както следва: 

ТЕМАТИЧНА ОБЛАСТ 1.

ОБРАЗОВАНИЕ

На територията на общината през 2024 г. функционират 2 средни, 1 професионална гимназия, 5 основни училища, 6 детски градини, 1 детска ясла, 1 център за подкрепа за личностно развитие - общински детски комплекс.

За повишаване качеството на образование и модернизиране на образователните институции се стимулира кандидатстването по Национални програми и проекти, както администрирани от Министерство на образованието и науката, така и от други организации. През 2024 г. по Национални програми са кандидатствали всички училища и детски градини. Привлечените допълнителни финансови средства през изминалата година са както следва:

1. Национална програма „Оптимизиране на вътрешната структура на персонала” –  208 108 лв.;

2. Национална програма „ИКТ в системата на предучилищното и училищното образование” – 6 660 лв., по която са осигурени средства  за електронен дневник и интернет свързаност за всички училища и детски градини;

3. Национална програма „Заедно в изкуствата и спорта“ за ОУ „Д-р П. Берон“, СУ „Н. Й. Вапцаров“ и ОУ „Васил Левски“ в с. Равен –  50 676 лв.;

4. Национална програма „Хубаво е в детската градина“ за ДГ „Зорница“ и ДГ „Здравец“ в гр. Момчилград – 6 600 лв.;

5. Национална програма „Без свободен час“, модул „Без свободен час в училище“ за ОУ „Д-р П. Берон“ –  4 291 лв.;

6. Национална програма „Ученически олимпиади и състезания”, модул „Осигуряване на обучение на талантливи ученици за участие в ученическите олимпиади“ на ОУ „Д-р П. Берон“, гр. Момчилград – 650 лв.;

7. Национална програма „България - образователни маршрути“ на СУ „Н. Й. Вапцаров“ в гр. Момчилград,  ОУ „Н. Й. Вапцаров“ в с. Груево, ОУ „Васил Левски“ в с. Равен и ПГТХВП „Св. св. Кирил и Методий“ в гр. Момчилград –  44 695 лв.;

8. Национална програма „Профилактика и рехабилитация на педагогическите специалисти“ за ОУ „Н. Й. Вапцаров“ в с. Груево и ОУ „Св. св. Кирил и Методий“ в с. Нановица – 300 лв.

През 2024 г. в  четири от общинските училища в селата Груево, Равен, Нановица и Звездел са получени средства за осигуряване на дейностите за работа с деца и  ученици от уязвими групи, които са в размер на 51 473 лв.

Всички детски и учебни заведения в община Момчилград през 2024 г. са включени в схема „Училищен плод” и в схема „Училищно мляко” на Държавен фонд „Земеделие”. Те обхващат около 660 деца и общата им стойност е 48 199 лв. за годината.

Община Момчилград кандидатства за финансиране с проект „Повишаване на енергийната ефективност/основен ремонт и изграждане на ФЕЦ на ДГ “Здравец”, гр. Момчилград“ по Подпрограма „Енергийна ефективност общински училища и детски градини“ към Инвестиционната програма за климата на Националния доверителен екофонд (НДЕФ). На 05.10.2023 г. проектът е одобрен за финансиране и е на стойност 590 965 лв. Предвидено е най-малко 30 % от стойността на проекта да бъде съфинансиране от страна на Община Момчилград. Предвидените строително-монтажни работи са за подобряване на енергийната ефективност на сградата на ДГ „Здравец“, град Момчилград – ремонт на покрив, подмяна на стъклопакет на дограма, направа на външна топлоизолация, подмяна на отоплителната система и изграждане на ФЕЦ. С внедрените мерки за енергийна ефективност ще бъде постигнато най-малко 30 % спестяване на електроенергия на годишна база.

През 2023 г. Община Момчилград кандидатства по процедура чрез подбор №BG06RDNP001-7.020 Енергийна ефективност „Реконструкция, ремонт, оборудване и/или обзавеждане на общински сгради, в които се предоставят обществени услуги, с цел подобряване на тяхната енергийна ефективност“ по подмярка 7.2. „Инвестиции в създаването, подобряването или разширяването на всички видове малка по мащаби инфраструктура“ от ПРСР 2014 – 2020 г. с проектно предложение „Подобряване на енергийната ефективност на сградата на ДГ „Щастливо детство“, гр. Момчилград“. Проектът е одобрен и през 2024 г. са реализирани дейностите по него – основен ремонт на общинската сграда на детското заведение с цел повишаване на нейната енергийна ефективност. Подменена е старата отоплителна система с термопомпена система за отопление и охлаждане. Монтирано е енергийно ефективно осветление и е изградена фотоволтаична електроцентрала, която захранва сградата. След основния ремонт се очаква да се намалят разходите за енергопотребление в ДГ „Щастливо детство“ и да се намалят годишните й разходи за експлоатация и поддръжка. Чрез модернизацията и осъвременяването на сградния фонд е създадена по-привлекателна образователна среда за децата и учителите, което допринася за подобряване на условията за предоставяне на съвременно и конкурентно образование в детската градина. Проектът е одобрен за финансиране от ДФ „Земеделие“ и е на стойност 912 852,14 лв.

На 17.08.2023 г. Община Момчилград сключи договор за финансиране на проект „Ръка за ръка в многообразието“ със Център за образователна интеграция на децата и учениците от етническите малцинства (ЦОИДУЕМ) по приоритет „Реализиране на форми на взаимодействие между деца и ученици от различен етнически произход за придобиване на социокултурна компетентност и осигуряване на процес на ефективна социализация. Целта на проекта „Ръка за ръка в многообразието“ е да се създадат условия за интеркултурно образование на децата от ДГ „Слънце“ - с. Груево, ДГ „Пролет“ - с. Нановица и ДГ „Щастливо детство“ - с. Звездел от турско и ромско етническо население за формиране на социокултурна компетентност и ефективна социализация. В дългосрочен аспект се цели да се внедри един успешен модел за интеграция на деца от изолирани групи в образователната система от 
най-ранна възраст. В сферата на предучилищното образование чрез финансиране на проекта, считано от 01.09.2023 г. се осигури допълнителна заетост на педагогическия персонал, чрез която се осъществяват дейности в насока осъзнаване на значението на ранното образование на децата от селските региони в общината, като целта е тази важност да бъде осъзната първостепенно от техните родители. В проекта са обхванати 41 броя деца и 41 родителя, като с тях работят 7 броя педагогически и 7 броя непедагогически персонал. Целта е в бъдеще да се обхванат всички деца в общината и техните семейства като се мултиплицира проектната идея, за да може последствие да се осигури равен старт в училище и децата да бъдат конкурентноспособни. Проектът е на стойност 29 574,50 лв. и приключи на 30.08.2024 г..

През м. септември 2024 г. стартира проект „Активни родители за успешни деца" с финансиране от ЦОИДУЕМ на стойност 25 523,40 лв. Чрез проекта се цели да се подобри образователната интеграция и да се развие интеркултурното образование на децата от турско и ромско етническо население от ДГ „Слънце“, ДГ „Пролет“ и ДГ „Щастливо детство“ в община Момчилград. Дейностите обхващат 42 деца от турски и ромски етнос, 42 родителя, 6 учителя и 7 лица от непедагогически персонал, при които е идентифицирана потребност за подкрепа в насока за прилагане на нови форми за взаимодействие „образователна институция – семейство“, чрез които да се осигурят устойчиви модели на образователна интеграция на децата от етническите малцинства и етнокултурни общности. Проектът е с продължителност 12 месеца.

Образователните институции в община Момчилград през 2024 г. са работили по проекти на ОП „НОИР“, както следва:

1. Проект „Училищна STEM среда“ –получени средства в размер на 16 290 лв.;

2. Проект „Успех за теб” – получени средства в размер на 41 969 лв.;

3. Проект „Силен старт” – получени средства в размер на 28 792 лв.

По случай 24 май - Ден на светите братя Кирил и Методий, на българската азбука, просвета и култура и на славянската книжовност, общината предостави еднократна финансова награда на 14 абитуриенти, завършили с отличен успех последния етап от обучението си в размер на 2 000 лв.

Всички тези мерки и програми оказват своето въздействие за по-пълното обхващане и задържане на учениците в задължителната училищна възраст.

Съществуващите проблеми в тази сфера са свързани с недостатъчния брой деца и ученици за формирането на нормални групи и паралелки в общинските детски градини и училища. Съществуват рискови групи и общности поради отдалечеността на населените места от общинския център, както и поради многобройните безработни родители. В сътветствие със законовите изисквания и специфични условия, общината е предприела оптимизиране на училищната мрежа и транспорт на децата и учениците.

За подобряване на образователното ниво и професионалната квалификация на населението е необходимо изпълнението на превантивни мерки за подобряване на професионалните умения и знания на работещите (включително съвместни действия между община и местни фирми), като целта ще е подобряване на качествените характеристики на заетостта и повишаване на продуктивността, което да доведе до повишаване конкурентоспособността на местната икономика.

Наблюдава се увеличаване броя на продължаващите да учат след средно образование ученици, но една значителна част от младежите завършващи висше образование не могат да се реализират на пазара на труда, поради липса на работни места.

Професионалното ориентиране се осъществява в рамките на часа на класа от класните ръководители и чрез организирани срещи с представители на висши учебни заведения. 

Децата и учениците от общината имат възможност да се включат в извънкласни и извънучилищни форми по интереси в Център за подкрепа за личностно развитие - Общински детски комплекс и функциониращите читалища. В подкрепа и насърчаване на развитието на талантливи млади хора в областта на изкуството, науката и спорта, училищата и ЦПЛР – Общински детски комплекс осъществяват участие на младежи в конкурси, фестивали, олимпиади и състезания. 

През учебната 2023/2024 г. към ЦПЛР-ОДК в гр. Момчилград действаха 27 групи, като 22 от тях постоянни и 5 временни кръжочни групи, с обхванати в тях около 300 деца, на възраст от 5 до 18 години. Групите по приложни умения изработиха коледни картички, великденски сувенири, мартенички, работиха върху стъкло и порцелан, рисуваха върху различни теми и организираха изложба със своите произведения. Детските певчески и танцови състави активно участват в отбелязването на бележити дати и събития от културния календар на общината.
Професионалното ориентиране се осъществява в рамките на часа на класа от класните ръководители и чрез организирани срещи с представители на висши учебни заведения. 

ТЕМАТИЧНА ОБЛАСТ 2.

ЗАЕТОСТ НА МЛАДИТЕ ХОРА

1. Заетост при младите хора 

               а) Състояние на изследваните индикатори:
·  Коефициент на заетост във възрастова група 15-29 години;

През 2024 г. са заети 34  младежи –  9,49 % от общо 358 постъпили на работа лица.

Постъпили на работа през 2024 г. са 34 младежи, от които 21 са на първичен пазар, 12 по проекти на ОП „РЧР“ и 1 по НП „Старт на кариерата“.

· Коефициент на икономическа активност във възрастова група 15-29 навършени години 
             б) Анализ на състоянието

Коефициента на заетост на младежите през 2024 г. бележи ръст от 1,47% спрямо 2023 г. Считаме, че разликата се дължи на отслабването на негативното влияние на кризата породена от конфликта в Украйна и стартиране на проектите по ОП „РЧР“ 2021-2027 г. за осигуряване на възможност за субсидирана заетост и подкрепа на работодателите.

в) Предприети мерки:

Информиране и консултиране на регистрираните младежи за свободните работни места на първичен пазар, по програми, мерки и ОП РЧР/П РЧР възможностите за включване в обучения за квалификация и ключови компетентности, с цел по-лесното им устройване на пазара на труда.

2. Безработица сред младите хора 

               а) Състояние на изследваните индикатори:

·  Коефициент на безработица във възрастова група 15-29 навършени години – през 2024 г. е 7,45%.
· Коефициент на дългосрочна безработица сред младежите (12 месеца или повече) 
               б) Анализ на състоянието:

Съгласно данните от НСИ лицата във възрастова група 15-29 навършени години на територията на община Момчилград са 1631 младежи.  Средномесечно регистрирани в Д „БТ“ младежи от община Момчилград през 2024 г. - 41 лица, което е 7,45%.  

               в) Предприети мерки:

С цел устройване на пазара на труда и включване в обучения на възрастни за придобиване на професионални квалификации младежите се информират и консултират за свободните работни места по програми, мерки по ЗНЗ и активните схеми на ОП „РЧР“. 
3. Самонаемане и предприемачество 

               а) Състояние на изследвания индикатор:

· Самостоятелно заети лица на възраст от 15-29 години
През 2024 г.  в Д „БТ“ - Момчилград няма младежи, които да са регистрирали дейност по Търговския закон или да са стартирали самостоятелна стопанска дейност.
  б) Анализ на състоянието

За разглежданият период няма младежи, които да са кандидатствали по чл.49 от ЗНЗ за насърчаване започването на самостоятелна стопанска дейност като микропредприятие.

               в) Предприети мерки:

Регистрираните младежи се информират и консултират за условията по чл.49 от ЗНЗ за насърчаване започването на самостоятелна стопанска дейност като микропредприятие.
4. Подкрепа за включване на млади хора, които не учат, не работят и не се обучават (NEETs)

               а) Състояние на изследваните индикатори:

-  Относителен дял на незаетите и неучещи младежи на възраст (NEETs) на възраст 15-24 навършени години 
-  Относителен дял на незаетите и неучещи младежи (NEETs) на възраст 24-29 навършени години в малки населени места 

              б) Анализ на състоянието:

   в) Предприети мерки -  на всеки младеж с регистрация до 4 месеца е предоставена услуга (предлагане на работа).

ТЕМАТИЧНА ОБЛАСТ 3.

ЗДРАВЕ И БЛАГОСЪСТОЯНИЕ

Грижата за здравето на младите хора се осъществяват основно чрез обучение по физическо възпитание в общинските училища и детски градини, чрез извънучилищните дейности в ЦПЛР - Общински детски комплекс-гр. Момчилград, Спортен клуб по тенис на маса “Родопи”, Футболен клуб  "Родопи-1935", Спортен клуб по борба “Родопи”, Спортен клуб по вдигане на тежести, Спортен клуб по бокс “ Лионс Боксинг” и др.. 
Спортните организации ежегодно, съгласно приетия от Общински съвет календарен план за спортните прояви организират състезания по различни видове спорт - футбол, тенис на маса, борба, волейбол, хандбал, баскетбол, тенис на корт  и др. Сред подрастващите се създаде мотивация за системни спортни занимания. 

През 2024 г. Община Момчилград бе домакин на редица турнири по тенис на маса и на Областен турнир по футбол. Стадион „Хасан Семерджи“ е предпочитано място за футболни срещи и на мъжките отбори.

Съществуващите проблеми тук са, че няма необходимата подкрепа от Министерството на образованието и науката. Крайно недостатъчни са финансовите средства по ПМС №129 за финансиране на спортни дейности на учениците и децата, които не покриват елементарните нужди и дейности. На всички желаещи да спортуват се осигуряваше достъп до наличната материална база, която бе изцяло модернизирана по европейски и национални проекти.

Традиционни за младите хора от община Момчилград са и ежегодните туристически походи в рамките на общината и страната. 

Определен принос за насърчаване към здравословен начин на живот имат ЦПЛР - Общински детски комплекс, Център за обществена подкрепа, Детска педагогическа стая, Отдел „Закрила на детето”, Местна комисия за борба с противообществените прояви на малолетни и непълнолетни /МКБППМН/, които развиват дейността си в съответствие със законовата уредба. Представители на РЗИ-Кърджали, медицинските специалисти към здравните кабинети в училищата и обществените възпитатели към МКБППМН провеждат здравно-образователни кампании по проблемите на употребата на наркотици, вредата от алкохола и тютюнопушенето и др.
ТЕМАТИЧНА ОБЛАСТ 4.

РАВЕНСТВО И ПРИОБЩАВАНЕ

Приоритетно в тази сфера се обръща внимание на реализирането на социални проекти, с предоставяне на различни социални услуги. Действащите в тази област през 2024 г. са:

1. Дневен център за деца с увреждания „Дъга” – гр. Момчилград

Разкрит като държавно делегирана дейност с капацитет 24 места. Предлага комплекс от социални услуги за цялостно обслужване през деня, които са: предоставяне на храна, здравни грижи, рехабилитационни процедури, логопедични услуги, организация  на свободното време, семейно консултиране и подкрепа. Услугата е безплатна.

2. Център за обществена подкрепа – гр. Момчилград

Разкрит като държавно делегирана дейност с капацитет 35 места. Предоставя комплекс от социални услуги в общността, с цел осигуряване на ефективен достъп на високо рискови общности до всички предлагани форми на съдействие и подкрепа, осъществяване на превантивни дейности сред децата и семействата и ангажиране на широката общественост при реализиране на услугите и дейностите по закрила на детето.

3. Център за настаняване от семеен тип  – гр. Момчилград

Разкрит като държавно делегирана дейност с капацитет 14 деца и младежи. Предоставя комплекс от социални услуги, като за всяко дете е осигурена индивидуална грижа и подкрепа, основани на професионалната оценка на нуждите и анализ на ресурсите от квалифициран и обучен персонал. 
4. Център за социална рехабилитация и интеграция – гр. Момчилград

Разкрит като държавно делегирана дейност с капацитет 20 лица и семейства. Предоставя комплекс от социални услуги, насочени към осигуряване на възможности за социално включване, място за срещи, контакти, взаимна приятелска подкрепа и почивка под ръководството на екип от квалифицирани специалисти.
5. Социални услуги в общността „Социален асистент” и „Домашен помощник”

През 2024 г. в община Момчилград се предоставяха социални услуги на 23 потребители до 29 г.  по следните проекти:

· По Механизъм „Лична помощ“ 10 лица до 29 г. ползват услугата „Личен асистент“;

· Проект „Топъл обяд“ за 13 потребители  до 29 г.

Развитие на младежко доброволчество

Доброволците на БМЧК от клуб „Надежда” към Професионална гимназия по туризъм в гр. Момчилград взеха участие в кампании по повод на Деня на влюбените, като раздаваха ръчно изработени валентинки с пожелания и вкусни сладкарски изделия и в благотворителна акция по случай 8-ми март – Световния ден на Червения кръст и на Червения полумесец.

През 2024 г. те се включиха в обучителни проекти на областно ниво, след което се сформираха обучителни екипи, които проведоха обучителни модули на общинско ниво. 
Във връзка с празника „Баба Марта“, доброволците от клуб “Надежда” се включиха в продажбата на мартеници, изработени от децата и служителите от Дневен център за деца с увреждания „Дъга“. Набраните средства се използваха за подпомагане на социално слаби деца и семейства. 

За поредна година младите червенокръстци зарадваха децата от Дневния център за деца с увреждания „Дъга” с торти за Деня на детето. А през месец ноември 2024 г. съвместно с  тях проведоха арт ателиета за изработване на коледни картички. Изработените изделия бяха изложени на благотворителен базар в навечерието на Коледните празници.

През м. септември ежегодно доброволците вземат активно участие в най-мащабната екологична инициатива „Да изчистим България заедно“. 
С решение на Общински съвет са създадени доброволчески отряди при природни бедствия. Същите имат изяснен статут, но няма осигурено финансиране за дейността им, поради което дейността им е формална.

Национално утвърдените доброволчески организации е наложително да децентрализират дейността си за включване на младите хора от отдалечените и рискови планински райони.

ТЕМАТИЧНА ОБЛАСТ 5.

ИНФОРМИРАНОСТ И ДИГИТАЛНИ УМЕНИЯ

От съществено значение в това отношение е да има информираност по ключови въпроси от ежедневието на младите хора, улесняване на достъпа до информация и младежки услуги. През 2024 година в Община Момчилград работи младежки медиатор, който е ангажиран по Национална програма „Активиране на неактивни лица". Той е посредник между неактивните млади хора на възраст межди 16 и 29 години, които не учат, не работят и не са регистрирани в Дирекция „Бюро по труда" и  различните институции, които предоставят социални, образователни и други услуги. 

Две от читалищата в община Момчилград работиха по програма „Глобални библиотеки“, което даде възможност на повече млади хора да имат достъп до компютърни системи и интернет. След приключване на проекта има устойчивост на дейностите т.е. те продължават.

Общината изразява готовност да подпомага дейността на Националната програма за Младежки информационен и комуникационен център.  

ТЕМАТИЧНА ОБЛАСТ 6.

МЛАДЕЖКИ ОРГАНИЗАЦИИ И ОРГАНИЗАЦИИ РАБОТЕЩИ С И ЗА МЛАДИТЕ ХОРА

Младите хора са активни участници при решаване на различни младежки проблеми. Има създадени младежки организации на партиите, които основно са ангажирани с избирателната активност за местни, парламентарни, президентски и европейски избори. В общината е налице много добра избирателна активност сред младежите по време на избори. Институционално съществуващите младежки проблеми се обсъждат на заседанията на Общински съвет, на работни срещи, семинари, обучения и т.н. По възрастов състав младите хора преобладават в Общински съвет, Общинска администрация и други децентрализирани държавни институции на територията на община Момчилград. Необходимо е да има по-добро взаимодействие между тези структури за успешно решаване на младежките проблеми.

ТЕМАТИЧНА ОБЛАСТ 7.

МЛАДИ ХОРА ОТ МАЛКИ НАСЕЛЕНИ МЕСТА

Анализът на състоянието в това отношение показва, че броят на младите хора в селата е намалял за сметка на града.

Приносът за организиране на пълноценен живот в малките населени места имат и читалищата, които развиват културно-просветна дейност. Ежегодно с решение на Общински съвет се приема Програма за организиране на читалищната дейност.

Бюджетите на действащите читалища на територията на община Момчилград са както следва:

· Народно читалище „Нов живот”, гр. Момчилград за 2023 г. – 72 485 лв., а за 2024 г.  – 84 725 лв.;
· Народно читалище „Алеко Константинов”, с. Звездел за 2023 г. – 21 745,50 лв., а за 2024 г.  – 25 417,50 лв.;
· Народно читалище „Христо Смирненски”, с. Равен  за 2023 г. – 21 745,50 лв., а за 2024 г.  – 25 417,50 лв.;
· Народно читалище „Единство”, с. Груево за 2023 г. – 14 497 лв., а за 2024 г.  – 16 945 лв.;
· Народно читалище „Н. Й. Вапцаров”, с. Нановица за 2023 г. – 14 497 лв., а за 2024 г.  – 16 945 лв.;
· Народно читалище „Ястреб - 2014”, с. Соколино за 2023 г. –  7 248,50 лв., а за 2024 г.  – 8 472,50 лв.;
· Народно читалище „Христо Смирненски - 1952”, с. Неофит Бозвелиево  за 2023 г. –  7 248,50 лв., а за 2024 г.  – 8 472,50 лв.

Все още една малка част от младите хора в общината и най-вече живеещите в отдалечените села нямат достъп до интернет, което затруднява получаването на информация и тяхното развитие.

